
ată că Părintele Ioan şi copiii au 
ajuns, în sfârşit, şi în locul la care 
f s-au gândit tot drumul: Mănăstirea 
Putna, unde se află mormântul 
Sfântului Voievod Ştefan cel Mare. 
Pe drum, copiii au pus sute de 
întrebări şi la fiecare Părintele Ioan a 
trebuit să răspundă ca şi cum era prima 
întrebare şi era pusă pentru prima dată. 
Însă dragostea copiilor pentru Sfântul 
Ștefan îi dădea puteri. Ba chiar de-abia 
aştepta și el să ajungă la mănăstire. 
Acolo avea să le povestească despre 
marele sfânt alături de mormântul lui, 
privind obiectele pe care el le ţinuse în 
mână şi le dăruise mănăstirii. Avea să 







calce împreună cu copiii pe locurile unde 
Voievodul păşise de atâtea ori. 

În faţa şirului de întrebări şi a dorin- 
ței de a le povesti iar şi iar despre viața 
Sfântului Ştefan cel Mare, o întrebare a 
început să-l frământe: de ce copiii sunt 
atraşi atât de puternic de un sfânt care a 
avut o viaţă plină de evenimente greu de 
descifrat — chiar şi de istorici? 

Mereu se întrebase: de ce Dimitrie 
Cantemir l-a numit „domn mai presus 
de orice laudă '? Sau de ce Nicolae Iorga, 
cel mai mare istoric român, a spus că este 
„icoana cea mai curată a sufletului româ- 
nesc ? Ce îi atrage deopotrivă pe cei mici 
şi pe cei mari la Sfântul Ştefan? 


Părintele cel iubit 
al Moldovei 


ând într-o = — .—— .— 
noapte întune- SE 
coasă un grup 
de oameni ră- 
” tăceşte drumul 
şi oameni răi îi 
atacă, pini tuturor este ca 
Dumnezeu să le trimită pe ci- 
neva care să îi salveze. 

O astfel de lumină salvatoare 
şi un scut de apărare a fost 
Sfântul Ştefan pentru Moldova 
şi pentru toată creştinătatea. 

Sfântul Ştefan a călăuzit - 
poporul cu multă atenţie şi 


dragoste, ca pe o moștenire 
sfântă de la strămoşi şi ca un 
dar de preţ pe care Dumnezeu 
i l-a încredinţat. EI a ştiut că va 
da socoteală în faţa strămoșilor 
şi a lui Dumnezeu de cum s-a 
purtat cu poporul. Dar nu nu- 
mai faţă de supușii săi s-a simţit 
dator, ci a fost gata să își dea 
viața pentru toată creştinătatea, 
căci Îl iubea mult pe Hristos. 

Lumina vieţii sale nu s-a 
stins după ce Sfântul Ştefan X-- dn SEE 
s-a mutat la ceruri, ci din a. 
Împărăţia lui Dumnezeu ocro- ae E. a aa 
teşte în continuare neamul său 
şi pe toţi creştinii. 

Ștefan voievod, 
fiul lui Bogdan voievod 


“nainte de domnia Sfântului Ștefan, 


creștinii din Moldova au trecut prin 
mari încercări. Bunicul Sfântului 
= / Ştefan a fost domn al Moldovei şi 
s-a numit Alexandru. EI a fost un 
conducător foarte bun la suflet, care 
a făcut atât de mult bine poporului, încât 


oamenii i-au spus Alexandru cel Bun. 


După moartea Voievodului Alexandru 
cel Bun, unii dintre fiii, nepoţii şi rudele 
lui nu au mai avut frică de Dumnezeu 
şi dragoste de popor. Ei nu s-au arătat 
vrednici de strămoșul lor şi nu au con- 
dus poporul după voia lui Dumnezeu, ci 
s-au luptat între ei pentru putere. Aceşti 
urmași nevrednici s-au omorât unii pe 


alții, au învrăjbit poporul şi au trădat țara 
pentru pofta lor de a stăpâni. 

Atât de mare era dezbinarea în ţară, în- 
cât, la un moment dat, au fost doi domni 
pe tronul Moldovei, fiecare reprezentând 
interesele unor străini. 

Dar oamenii se rugau, preoţii se ru- 
gau, călugării se rugau ca Dumnezeu 
să le trimită un conducător. După 25 
de ani de luptă între fraţi, Dumnezeu 
a dat coroana unui om ales, Sfântul 
Ștefan. Ela şters lacrimile din ochii 
poporului oropsit în cei 25 de ani 
de lupte între fraţi şi a adus din 
nou în sufletele oamenilor nă- 
dejdea că Dumnezeu nu uită de 
poporul Său. 

Sfântul Ştefan s-a născut 
puţin înainte de anul 1440, 
părinţii lui fiind Voievodul 
Bogdan al II-lea al Moldovei, 
fiul lui Alexandru cel Bun, şi 
Doamna Maria Oltea. 















Încercările grele pe care Dumnezeu 
le-a îngăduit în viaţa sa au început din 
copilărie. După ce a condus ţara un an 
şi câteva luni, tatăl său a fost omorât la 
o nuntă de către Petru Aron, pentru a-i 
lua domnia. 

Atunci mama Sfântului Ştefan a fu- 
git cu el din Moldova, de teamă ca Petru 
Aron să nu îl ucidă şi pe copil. Au mers 

întâi în Jara Românească, iar apoi 
la Hunedoara, la castelul guver- 
natorului Transilvaniei, lancu 

de Hunedoara. 

Dumnezeu 
îi dăruiește domnia 


e când Sfântul Ştefan cel 
Mare avea cam 18 sau 20 de 
ani, Dumnezeu a pus în su- 
fletul său chemarea de a se 
întoarce în Moldova, pentru 
a conduce ţara aşa cum o 
conduseseră tatăl şi bunicul său. 

În aprilie 1457 el a pornit cu multă 
credinţă înspre Moldova. Nu era singur, 
căci l-a ajutat Voievodul Vlad 'lepeș al 
Ţării Românești. 

La 12 aprilie, în Marţea Mare din 
Săptămâna Patimilor, s-a dat lupta cu 
oastea lui Petru Aron la Doljești, pe râul 
Siret. Cu ajutorul lui Dumnezeu, Sfântul 
Ștefan a câștigat lupta. 

Mitropolitul Teoctist al Moldovei a 
venit la locul luptei și a fost foarte bu- 
curos de victoria Sfântului Ştefan. EI a 
simţit că de acum mila lui Dumnezeu se 
revărsase asupra Moldovei din nou, prin 
acest domn tânăr, dar foarte credincios. 
Pentru ca toţi oamenii să vadă că Ştefan 
este alesul lui Dumnezeu pentru a con- 
duce ţara, el l-a uns domn. 

Peste câteva zile, Sfântul Ştefan şi 
Mitropolitul Teoctist au ajuns la Suceava 
şi de Sfintele Paști s-au rugat împreună 

la Mântuitorul lisus Hristos 
să ridice ţara din marile pri- 

mejdii care o amenințau. 
Mitropolitul i-a pus pe 
cap coroana şi a citit rugăciunile 
de încoronare. O teamă sfântă l-a 
cuprins pe tânărul domn, pen- 
tru marele dar pe care îl primea şi 
pentru marea răspundere pe care 
ştia că o va avea de atunci înainte. 
Lacrimi au curs din ochii lui, 
dar şi din ochii mamei lui, și 
ai mitropolitului, şi ai tuturor 
celor de față. După 25 de ani 
de aşteptare, iată că Dumnezeu 

se milostivise de popor. 


Harul lui Dumnezeu a făcut din tâ- 
nărul voievod orfan de tată un Părinte 
al țării. Vreme de 47 de ani el va lumina 
ca o lumină a Învierii pentru poporul 
frământat de războiul dintre fraţi şi de 
ameninţarea Imperiului Otoman. 

Mitropolitul 'Teoctist i-a dat multe sfa- 
turi Voievodului după încoronare. Cel 
mai mult el i-a vorbit despre credinţa în 
Dumnezeu şi dragostea de popor. Fără 
credinţă în Dumnezeu, un conducător nu 
poate să îi conducă pe oameni pe drumul 
mântuirii. lar fără dragostea de oameni, 
un conducător nu se va strădui din toate 
puterile lui să facă bine oamenilor pe care 
îi conduce. 

Mitropolitul Teoctist i-a vorbit apoi 
despre două mari virtuţi: iertarea şi 





iubirea de vrăjmași. El i-a arătat că mulți 
dintre boieri au fugit din țară de teamă că 
Sfântul Ștefan se va răzbuna pe ei şi îi va 
omori, pentru că ei l-au sprijint pe Petru 
Aron. Dar acești boieri nu erau oameni 
răi, ci au fost fricoşi şi de aceea au ascultat 
de Petru Aron. 

Mitropolitul Teoctist l-a îndemnat să 
îi ierte şi să îi cheme înapoi. Sântul Ştefan 
l-a ascultat şi şi-a curăţit inima de orice 
ținere de minte a răului şi de orice do- 
rinţă de răzbunare. Cu dragoste pentru 
binele țării şi pentu boierii care au greșit, 
Sfântul Ştefan a trimis o scrisoare tuturor 
celor fugiţi. În cuvinte foarte blânde, el 
i-a chemat înapoi şi le-a făgăduit că nu 
le va face niciun rău dacă ei vor veni şi 
vor ajuta ţara. Mitropolitul Teoctist s-a 

pus chezaş al cinstei Voievodului. Câţiva 
dintre ei s-au întors, dar nu toţi au avut 
încredere să o facă. Atunci el le-a mai tri- 
mis câteva scrisori. Rând pe rând, boierii 
fugiţi s-au întors în Moldova şi au devenit 
oameni de nădejde pentru ţară. 





După 13 ani de când devenise domn, 
mai era un singur boier fugit. Sfântul 
Ștefan i-a scris din nou şi l-a chemat în 
țară cu inima plină de iertare şi iubire, 
dar boierul nu s-a întors. Nu i-a fost uşor 
să îi ierte pe aceşti boieri, dar el a pus 





ascultarea de cuvântul lui Dumnezeu şi 
grija pentru binele țării mai presus de 
sentimentele sale de fiu. 

A fost conştient că Împăratul împăraţi- 
lor şi Domnul domnilor nu încredinţează 
unui conducător puterea pentru a deveni 


un tiran. Darul şi slujirea conducerii sunt 
date pentru a face bine poporului, pentru 
ca dreptatea şi dragostea să înflorească în 
sufletele oamenilor, prin pilda şi purtarea 
de grijă a conducătorului. 








Rana de la picior 


upă cea i-a iertat pe toţi 
boierii fugiţi, în ţară s-a 
făcut pace. 

Al doilea lucru im- 
portant pe care l-a făcut 
a fost să reîntregească 
ţara, aşa cum o lăsase bunicul său. 


A obţinut înapoi cetatea Hotin de la 
polonezi, dar pentru cetatea Chilia, aflată 
pe braţul Chilia al Dunării, a trebuit să 
se lupte. În 1462, a asediat această cetate, 
care era foarte importantă. În ea erau os- 
tași maghiari, foarte pricepuţi, care aveau 
ŞI tunuri. 





În luptă, el a fost rănit foarte grav. O 
ghiulea l-a lovit la glezna piciorului stâng. 
Din cauza rânii, nu a mai putut continua 
lupta. A fost prima lui înfrângere. 

Dumnezeu a rânduit ca această rană 
să nu i se vindece niciodată şi toată viaţa 
a suferit din cauza ei. 

Mai întâi a căutat doctori în ţară, dar 
nimeni nu a putut să o vindece. Apoi a 
căutat doctori în afara ţării. 

La bătrâneţe, această rană nevindecată 
a făcut să se agraveze şi alte boli ale tru- 
pului său. În unele perioade a fost atât 
de bolnav, încât nu putea sta în picioare. 

De exemplu, într-una dintre cele mai 
importante lupte pe care le-a purtat, la 
Codrii Cosminului, în 1497, a condus 
oastea stând întins într-o sanie de lemn. 
Cât curaj, câtă râvnă şi câtă tărie de su- 
flet a avut, încât să meargă la fața locului 
ştiind că nu se poate ridica în picioare! 

Dar nu numai curajul, râvna pentru 
binele ţării şi tăria lui de suflet l-au fă- 
cut să înfrunte acest risc uriaş, de a lua 
parte la o luptă fără să se poată mişca. 
Sfântul Ştefan era încredinţat că aceasta 
este voia lui Dumnezeu pentru el şi o îm- 
plinea cu iubire. 

Această simţire adâncă a avut-o în 
zecile de bătălii pe care le-a purtat nu 
pentru că ar fi iubit războiul, ci pen- 
tru că nu avea altă cale de a face bine. 
În toate aceste lupte el şi-a pus viaţa în 
mâna lui Dumnezeu, fiind gata să şi-o 
dea pentru binele poporului şi pentru 
credința creștină. 

Atunci când era nevoie, pleca la 
luptă cu multă credinţă şi nădejde în 
Dumnezeu. Se spovedea, se împărtășea, 
lua binecuvântare de la duhovnic şi așa îi 


îndemna să facă pe toţi boierii şi pe toţi 
ostaşii. Fiecare dintre ei ştia că poate să 
îşi piardă viaţa în luptă. Dar toţi ştiau că 
sunt datori să apere şi vieţile şi sufletele 
soțiilor, ale copiilor, ale mamelor. Mai 
ştiau că de ei depinde şi dacă urmașii 
lor vor trăi într-o ţară creştină şi se vor 
închina Domnului lisus Hristos sau pă- 
gânătatea va stăpâni peste ei. 

După trei ani de la înfrângere, Sfântul 
Ștefan şi-a pus nădejdea în Dumnezeu şi 
a mers iar la cetatea Chilia. Vineri, 25 ia- 
nuarie 1465, a asediat cetatea. Cronicarul 
scrie: „lar sâmbătă s-a predat cetatea şi 
a intrat Ştefan voievod în cetate, cu voia 
lui Dumnezeu. Și a rămas acolo trei zile, 
veselindu-se şi lăudând pe Dumnezeu şi 
împăciuind pe oamenii din cetate. 

După recucerirea cetăţii Chilia, 
Moldova era întregită în hotarele ei în- 
tre Carpaţi şi Nistru. Sfântul Ştefan şi 
poporul s-au bucurat foarte mult şi au 
simţit că trebuie să închine lui Dumnezeu 
această reuşită. Știind că tot binele vine 
de la Dumnezeu prin Maica Domnului 
şi prin Biserică, Sfântul Ştefan a hotărât 
să construiască o mânăstire pe care să o 
închine Maicii Domnului şi ea să fie cea 
dintâi între mănăstirile din ţară. 





Ctitorirea 
Mănăstirii Putna 


ocașul prin care a mulţu- 
mit lui Dumnezeu pentru 
întregirea ţării şi prin care 
a pus ţara sub acoperămân- 
tul Maicii Domnului a fost 
Mânăstirea Putna. 


A 


















Putna este la o zi de mers călare din 
Suceava, capitala de atunci a Moldovei. 
Pe locul mănăstirii era o pădure bătrână, 
la poalele unor dealuri înalte ca munţii, 
de pe marginea pârâului Putna. Aici tră- 
iau sihaştri cu viaţă sfântă. 

Pentru a alege locul exact al mănăs- 
tirii, Sfântul Ștefan a urcat pe dealul de 
lângă mănăstire, care se numeşte Dealul 
Crucii. De aici a tras cu arcul, iar săgeata 
lui s-a înfipt într-un paltin. În acel loc a 
fost ridicat altarul mănăstirii, iar o parte 
din paltin s-a păstrat în altar. 

Sfântul Ştefan a pus piatra de temelie 
în ziua de 10 iulie 1466. A adus la Putna 
pe stareţul Mănăstirii Neamţ, părintele 
arhimandrit Ioasaf, împreună cu mai 
mulţi călugări de acolo, sporiţi în viaţa 
duhovnicească şi pricepuţi la arta cali- 
grafierii şi a broderiei. 

Pentru dragostea față de acest loc, şi-a 
ales încă de atunci să fie înmormântat aici. 





Construcţia mănăstirii a durat trei ani. 

Pe când se apropia terminarea lucrări- 
lor, în vara anului 1469, tătarii au năvălit 
în Moldova şi au prădat ţara. Ca de obicei, 
Sfântul Ştefan a strâns oastea şi cu vitejie 
i-a urmărit pe tătari. I-a prins din urmă şi 
i-a biruit la Lipinţi, o localitate pe malul 
Nistrului, luându-le înapoi toată prada. 

Apoi, gândul Voievodului s-a îndrep- 
tat spre sfințirea mănăstirii. A ales ziua 
de 3 septembrie. Astfel şi-a exprimat re- 
cunoştinţa faţă de Mitropolitul Teoctist, 
pentru că în ziua de 3 septembrie este 
pomenit Sfântul Cuvios Teoctist. Acesta 





a fost un mare povăţuitor al călugări- 
lor din secolul al V-lea din Palestina, iar 
Mitropolitul purta numele lui. 

Slujba a fost o sărbătoare a întregii țări. 
La Sfânta Liturghie au participat 64 de 
clerici, în frunte cu Mitropolitul Teoctist 
şi cu Episcopul 'Tarasie de la Roman. 

Mănăstirea a fost închinată Preasfintei 
Născătoare de Dumnezeu şi pururea 
Fecioarei Maria, căreia Sfântul Ştefan şi 
toţi cei de față s-au rugat să ocrotească 
mănăstirea şi să învrednicească poporul 
să Îi slujească lui Hristos până la sfârşi- 
tul veacurilor. 

Lupta de la Baia 


ajoritatea luptelor pe 
care Sfântul Ştefan le-a 
purtat au fost cu turcii 
și cu tătarii, dar el a fost 
nevoit să se lupte uneori 
şi cu țările din vecinăta- 
tea Moldovei care voiau să o supună. 
Una dintre cele mai mari şi mai grele 
lupte a fost la Baia, în anul 1467. Atunci, 





puternicul rege al Ungariei, Matia Corvin, 
a atacat Moldova şi a prădat ţara timp de 
40 de zile. 

Sfântul Ștefan trecea printr-o mare 
durere, căci atunci murise soţia sa, 
Evdochia. Cu durerea în suflet, el şi-a 
ațintit ochii la Crucea lui Hristos şi a 
pornit cu smerenie să își facă datoria de 
a apăra ţara. 





În noaptea de 14 spre 15 decembrie, a 
atacat oastea ungară aflată în oraşul Baia 
şi a reuşit să o înfrângă, rănindu-l pe re- 
gele Matia, care a reuşit cu greu să fugă. 





O însemnare despre victoria de la Baia 
dă o frumoasă mărturie despre felul în 
care Sfântul Ştefan a căutat să facă voia 
lui Dumnezeu. Cronicarul notează că 
„s-a împlinit gândul lui Dumnezeu cu 
Ştefan voievod. 

Lupta de la Vaslui 


ea mai mare victorie 
a Sfântului Ştefan cel 
Mare împotriva turci- 
lor a fost lângă Vaslui, în 
10 ianuarie 1475. 

La începutul anului 
1475, sultanul Mahomed Cuceritorul a 
trimis împotriva Moldovei o oaste dintre 
cele mai mari ale acelor vremuri, de mai 
mult de 120.000 de soldaţi. Sfântul Ștefan 
avea o oaste mult mai mică, de 40.000-— 
50.000 de soldați. 

Pe drumul pe care turcii au intrat în 
țară, Sfântul Ştefan i-a hărțuit cât a putut, 
iar apoi i-a aşteptat într-un loc mlăştinos, 
pe valea Bârladului, numit Podul Înalt. 


A 





De pe dealul unde se afla, Sfântul 
Ștefan a văzut rândurile fără număr care 
înaintau şi, auzind strigătele puternice ale 
uriaşei armate otomane, s-a înspăimântat. 

Observându-i teama, un boier, lumi- 
nat de harul Duhului Sfânt, a venit la el, 
s-a pus în genunchi și i-a spus: „Doamne, 
nu te tulbura, căci îți vom sta astăzi cre- 
dincios alături şi Dumnezeu ne va ajuta. 

Prin credinţa şi dragostea din aceste 
cuvinte, Sfântul Ştefan şi-a recăpătat stă- 
pânirea de sine. 

Lupta a fost foarte grea, mulţi ostaşi 
creştini şi-au sacrificat atunci viaţa, între 
care și marele logofăt Toma, cel mai im- 
portant om politic după voievod. 





După victorie, Sfântul Ştefan nu s-a i | 
îngâmfat, ci a poruncit în toată ţara ca, P. a 
sub aspră pedeapsă, nimeni să nu-i atri- : 
buie lui această victorie, ci lui Dumnezeu. 

Apoi a postit patru zile, mâncând 
numai pâine şi apă, rugându-se şi mul- 
țumind lui Dumnezeu pentru o astfel de 
biruință asupra păgânilor. Sfântul Ştefan E Sa | 
s-a smerit cum niciun alt conducător nu | 
a făcut-o după o asemenea victorie, 
care i-a bucurat pe toţi creştinii 
din Europa. 

După luptă, Sfântul Ştefan a 
trimis o scrisoare conducători- 
lor creștini, în care a povestit ce 
s-a întâmplat şi le-a cerut ajuto- 
rul pentru viitor, avertizându-i că 
turcii nu vor întârzia să atace din 

Lupta de la Războieni 


şa cum avertizase Sfântul 
Ştefan, în anul următor 
sultanul Mahomed a po- 
runcit ca Moldova să fie 
invadată din nou, pentru 
a se răzbuna. A dat ordin 

tătarilor să atace țara dinspre Nistru şi el 
însuși a trecut Dunărea cu o oaste uriașă. 

Sfântul Ștefan nu s-a pierdut cu firea. 
Mai întâi a trimis cea mai mare parte 


din oaste să lupte cu tătarii, care prădau, 
incendiau, luau mulţi robi şi omorau oa- 
meni. Cu ajutorul lui Dumnezeu, tătarii 
au fost înfrânți. Cuprinşi de groază, ei au 
lăsat toată prada şi au aruncat arcurile, 
şeile și hainele ca să scape fugind. 
Voievodul, cu numai 10.000 de oşteni, 
a rămas să lupte cu turcii, care erau peste 
120.000 la număr. Lupta a fost aprigă, iar 
oastea Sfântului Ştefan a făcut minuni 





de vitejie. Totuşi, după ce mai mulţi bo- 
ieri mari ai ţării au căzut şi el însuşi era 
aproape să fie prins, voievodul a dat sem- 
nalul de retragere. 

A fost a doua şi ultima sa înfrângere. 
Sfântul Ștefan, cu pocăință, a luat vina 
asupra sa. Le-a scris conducătorilor creş- 
tini: „eu şi curtea mea am făcut tot ce 
mi-a stat în putinţă, şi s-a întâmplat ce 
ştiţi. Pe care lucru îl socot că a fost 
voia lui Dumnezeu ca să mă pe- 
depsească pentru păcatele mele, 
și lăudat să fie numele Lui. 

Dar Dumnezeu a căutat la 
smerenia lui şi i-a dă- 
ruit biruința. 

Deşi la Războieni a învins, sultanul nu 
a reuşit să cucerească nicio cetate, căci 
apărătorii au rămas credincioşi dom- 
nului. Turcii au trebuit să părăsească 
Moldova fără izbânda aşteptată. 

Mai mult, au pierdut atât de mulţi 
soldaţi, arme şi prada luată încât, dacă 
trecerea armatei peste Dunăre durase 44 
de zile, la întoarcere a durat doar 4 zile. 













O mare cumpănă 


n toate luptele sale, Sfântul Ştefan 
era gata să își dea viaţa pentru ţară 
şi pentru Dumnezeu. El intra în 
luptă cu toată încrederea că de la 
Dumnezeu este viaţa şi moartea şi 
că el trebuie să îşi facă datoria faţă 
de popor şi faţă de Dumnezeu. De aceea, 
nu se temea în lupte, ci cu mult curaj se 
ducea unde era nevoie, pentru ca, văzân- 
du-l, ostaşii săi să nu se retragă. De aceea 
a pierdut doar două bătălii dintre cele 36 
pe care le-a purtat. 

Lupta în care a fost cel mai aproape de 
a-şi pierde viaţa a fost cea de la Şcheia, 
din 1486. 

Atunci, Sfântul Ştefan a căzut de pe cal 
și a zăcut pe câmpul de luptă jumătate de 
zi. Toţi au crezut că a murit, iar turcii 
s-au considerat biruitori şi au numit 
alt voievod, supus lor. 

Dar Dumnezeu a rânduit ca 
doi boieri să îl salveze pe Sfântul 
Ștefan. Boierul Purice l-a găsit 
pe câmpul de luptă şi l-a adus 
în tabără. Sfântul Ștefan şi-a 
revenit, şi, cu multă dârzenie, 

a adunat din nou oamenii. L-a 
trimis apoi pe boierul Pântece în 





tabăra duşmanilor, unde acesta a reuşit 
să îl ucidă pe domnul pus de turci. Atunci 
Voievodul i-a atacat şi i-a înfrânt pe oto- 
manii luaţi prin surprindere. 

Desigur, dacă turcii l-ar fi găsit pri- 
mii pe Sfântul Ştefan, alta ar fi fost soarta 
lui şi a ţării. Dar cum niciun fir de păr 
nu se clintește fără voia lui Dumnezeu, 
nici viaţa lui nu a fost trecută cu vede- 
rea, pentru râvna şi ascultarea sa faţă de 
poruncile lui Hristos. 





Sfântul Ștefan 
ctitorește biserici 
ȘI mănăstiri 


upă lupta de la Şcheia, 
Voievodul a simţit şi 
mai adânc cât de uşor 
trece viaţa pământească 
şi s-a gândit mai mult la 
ce răspuns va da în faţa 
lui Dumnezeu pentru sufletele supușilor 

săi. EI ştia că cel mai important pentru 
fiecare om este să îşi mântuiască sufletul. 
Și mai ştia că cea mai mare datorie a unui 
conducător este să îi ajute pe oameni să 
se mântuiască. 

Până la această luptă, Sfântul Ştefan 
ctitorise Mânăstirea Putna şi ajutase 

multe biserici şi mănăstiri înălțate de alţi 
ctitori. Dar după această luptă, însufleţit 
şi mai mult de râvna pentru mântuirea 
oamenilor, Sfântul Ștefan a început să 
construiască în fiecare an una sau chiar 
două biserici. Mergea la locul construc- 
ției să supravegheze personal lucrările. 
Astfel, în unul sau cel mult doi ani, fi- 
ecare biserică era terminată. Zeci de 
biserici şi mănăstiri au sfințit pământul 
țării şi au devenit loc de sfințire pentru 
poporul binecredincios. 

Unele dintre biserici le-a construit 
ca mulțumire lui Dumnezeu şi sfin- 
ților care l-au ajutat în lupte. Când a 
avut posibilitatea să aleagă el ziua unei 
bătălii, a ales ziua unui sfânt militar, 
cerându-i în acest fel ajutorul. Astfel, 
lupta de la Râmnic s-a dat în 8 iulie 
1481, de Sfântul Procopie, iar cea de la 








Codrii Cosminului de Sfântul Dimitrie, 
26 octombrie 1497. lar ajutorul a venit. 
Cronicarul Grigore Ureche scrie: „zic 
să se fi arătat lui Ştefan vodă Sfântul 
Mucenic Procopie, umblând deasupra 
războiului călare şi întrarmat ca un vi- 
teaz, fiind într-ajutor lui Ştefan vodă şi 
dând vâlvă oştirii lui. 

Smeritul domn nu a trecut cu vede- 
rea să le mulțumească pentru ajutor: 
Sfântului Procopie îi va închina biserica 
de la Bădeuți, iar Sfântului Dimitrie o bi- 
serică în Suceava. 

Sfântului Mare Mucenic Gheorghe, 
la care a avut multă evlavie, i-a închi- 
nat Mănăstirea Voroneţ, construită în 
1488 în doar trei luni, două săptămâni şi 
cinci zile. 





În bisericile şi mănăstirile construite, 
preoţii şi călugării s-au rugat şi pentru 
cei vii, dar şi pentru cei care au murit 
în bătălii. 

Cu grijă pentru sufletele soldaţilor care 
au murit în lupta de la Războieni, la 20 
de ani după bătălie, Voievodul a ridicat 
pe osemintele lor o mănăstire închinată 
Sfântului Arhanghel Mihail. 


Sfântul Ştefan a ridicat locaşuri sfinte 
şi în celelalte țări româneşti, pentru că se 
simţea dator faţă de toţi românii, indife- 
rent dacă trăiau în Moldova sau în Ţara 
Românească ori în Transilvania. A purtat 
de grijă mai ales de românii ortodocşi din 
Transilvania, iar urmaşii acestora îi sunt 
recunoscători până astăzi pentru ce a fă- 
cut pentru Biserica Ortodoxă de acolo. 


Mare ctitor și ocrotitor 
al Muntelui Athos 


estea despre faptele dum- chilii, astfel încât muntele este plin de că- 
nezeiești ale Sfântului  lugări care zi şi noapte se roagă pentru 
Ștefan a ajuns şi la călugă- întreaga lume. 
rii din Muntele Athos. Evlavia şi dărnicia Sfântului Ştefan 
Acel loc ales, aflat sub nu aveau cum să ocolească mănăstirile 
acoperământul Maicii din Sfântul Munte Athos, aflate în mare 
Domnului, este împărţit între 20 de mă- nevoie. Călugării de la mai multe mănăs- 
năstiri, fiecare având multe schituri şi _tiri au venit la el şi i-au cerut ajutorul. 

GOLFUL 
AGLON OROS 


Voievodul ştia că şi mănăstirile şi biseri- 
cile din ţara sa au nevoie de ajutor, dar a 
înțeles că, fiind cel mai important condu- 
cător ortodox al vremii, este datoria lui, 
în fața lui Dumnezeu, să poarte de grijă 
pentru mănăstirile athonite. 

Cu dragoste şi evlavie a făcut foarte 
multe danii la Muntele Athos. A iubit 
îndeosebi Mănăstirea Zografu, unde a 
ctitorit biserica principală. 
O numea „mănăstirea 
noastră” şi până astăzi 
este cinstit ca al doilea ei 
mare ctitor. 

PAVEL 


Alte mănăstiri spre care s-au în- 
dreptat dragostea şi grija sa au fost 
mănăstirile Hilandar, Grigoriu, Vatoped, 
Constamonitu, Xenofont, Russikon şi 
Sfântul Pavel. 

În fiecare an călugării de la aceste 
mănăstiri veneau în Moldova şi plecau 
înapoi nu doar cu dania pe care Sfântul 
Ștefan le-o făgăduise, ci şi cu alți bani pri- 
miţi de la boierii credincioşi. 

Pe lângă bani, au fost dăruite 
acestor mânăstiri şi icoane, 

cărți de slujbă şi alte 
odoare de mare preț. 

Moldova, poartă 
a creștinătății 


ineva s-ar putea în- 
treba: de ce l-a aşezat 
Dumnezeu pe Sfântul 
Ştefan în Moldova ace- 
lor vremuri? Răspunsul 
este că rostul vieţii sale a 
fost să apere poarta creştinătăţii, care era 
Moldova în acea epocă. 

Sfântul Ștefan s-a luptat cu unul din- 
tre cei mai mari sultani ai turcilor, care 
îşi dorea foarte mult să îi cucerească 
pe creştinii din Europa. Numele lui 
era Mahomed al II-lea. EI a fost supra- 
numit Cuceritorul, pentru că a reuşit 
să cucerească cetatea Constantinopol, 
care vreme de peste 1.000 de ani fusese 
atacată de zeci de ori, dar nu fusese cu- 
cerită definitiv. 

Sultanul Mahomed voia foarte mult 
să cucerească Moldova, nu doar pentru 
ea însăşi, căci ţara nu era nici prea mare, 
nici foarte bogată, ci mai ales pentru ca 
din Moldova să atace alte ţări creștine. 

Turcii reuşiseră să cucerească toate ţă- 
rile care erau la sudul Dunării şi se aflau 
faţă în faţă cu românii. Sfântul Ștefan ştia 
că turcii sunt foarte puternici, mai pu- 
ternici decât este el, dar nădăjduia foarte 
mult în ajutorul lui Dumnezeu. De ase- 
menea, a încercat să îi convingă pe alți 
conducători creştini să se alieze pentru 
a-i putea învinge pe turci. 





În anul 1474 îi scria Papei Sixt al 
IV-lea, îndemnându-l pe el şi pe con- 
ducătorii apuseni să i se alăture în lupta 
împotriva turcilor. 

În anul următor, 1475, Sfântul Ştefan 
a scris Marelui Cneaz Ivan al III-lea al 





Moscovei și i-a arătat că, dacă nu se vor 
uni creştinii, turcii vor cuceri în continu- 
are ţară după ţară: „câte ţări au fost: cea 
grecească, şi nu una, şi cea sârbească, şi 
bulgărească, şi albaneză, şi bosniacă - pe 
toate, pentru păcatele noastre, Dumnezeu 
le-a supus păgânilor; iar acum turcii au 
trecut Marea Neagră și au luat Caffa. Să 
luăm, dar, aminte de cu vreme. 

Dar ceilalți conducători creștini nu 
au avut râvna pentru credinţă pe care a 
avut-o Sfântul Ştefan cel Mare şi nu i-au 
ascultat sfatul şi chemarea. Ei nu şi-au 
putut depăşi orgoliul, interesul personal, 


frica şi nepăsarea faţă de soarta al- 
tor creştini. 

Aflat adesea singur în faţa turcilor, 
în anul 1484 a pierdut Cetatea Chilia, 
cea pentru care îşi vărsase sângele, şi 
Cetatea Albă. Dar turcii nu au putut cu- 
ceri din Moldova mai mult decât aceste 
două cetăţi. 

Deşi nu l-au ajutat pe cât a cerut, ce- 
lelalte țări creştine au știut cât de mult 
a făcut Sfântul Ştefan pentru apărarea 
lor. Un cronicar polonez, Jan Dlugosz, a 
scris despre el cuvinte de laudă: „O, băr- 
bat minunat, cu nimic mai prejos decât 

MAREA MEDITERANĂ 


comandanții eroici, de care atâta ne mi- 
răm! In zilele noastre, câştigă el, cel 


dintâi dintre principii lu- 
mii, o strălucită biruință 
asupra turcilor. După a 
mea părere, el este cel 
mai vrednic să i se în- 
credințeze conducerea şi 
stăpânirea lumii și mai 
ales cinstea de coman- 
dant împotriva turcilor. 

Pentru starea sa de 
jertfă întru apărarea cre- 
dinţei, Sfântul Ştefan cel 
Mare este numărat în 
ceata mărturisitorilor 

Prin lupta sa pentru oprirea expansi- 
unii otomane în Europa, Sfântul Ștefan 





şi-a împlinit rostul pen- 
tru care Dumnezeu l-a 
aşezat în acea vreme la 
cârma 'Ţării Moldovei. 
El a făcut din ţara sa 
o „poartă a creştinătăţii, 
aşa cum o numeşte în 
scrisoarea către condu- 
cătorii creştini de după 
lupta de la Vaslui din 
1475, o stavilă de care 
Imperiul Otoman nu a 
putut trece nici măcar în 
perioada când a fost con- 


dus de Mahomed al II-lea, sultanul care 
a cucerit Constantinopolul. 


care au fost gata să îşi dea viaţa pen- 
tru credință. 


Strămutarea 
la locașurile de veci 


ilele de zbucium, nopţile de 
veghe în războaie, grija pentru 
popor, durerile simţite pentru 
țară, bolile şi rana de la picior 
îi aduseseră multe neputinţe 
trupeşti Sfântului Ştefan. 

În anul 1504, după 47 de ani de dom- 
nie, viața sa era o curgere spre bunul 
sfârşit pe care îl aştepta să vină atunci 
când va hotări Dumnezeu. Așa cum în- 
treaga viaţă ascultase glasul Domnului, 
şi acum îl aştepta. 








Cu câteva zile înaintea morţii, a sor- 
bit o ultimă picătură din cupa purtării 
acestei dureri, mai amară decât cele de 
până atunci: rana i-a fost arsă cu fierul 
înroşit în foc, într-o nouă încercare de 
a fi vindecată. Dumnezeu nu i-a dăruit 
vindecare, căci îl pregătea pentru cununa 
biruinţei duhovniceşti pe care o lucrase 
de atâţia ani. 

În 2 iulie 1504, neobositul luptător 
pentru Dumnezeu şi popor şi-a dat su- 
fletul în mâinile lui Hristos. 

„Bucură-te, slugă bună şi credincioasă, 
peste puţine ai fost pusă, peste multe te 
voi pune, l-a chemat Hristos Domnul pe 
credinciosul Său slujitor, domn al unei 
țări mici, dar a cărui inimă a fost plină de 
râvna pentru apărarea credinţei creştine 
în lume. 

Mai ales pentru această clipă, a tre- 
cerii dincolo, se pregătise. După 
cum avea să spună un cârtu- 
rar, ierodiaconul Gherasim 
Putneanul, câteva secole mai e 
târziu: „De mergea la oaste, 
ca o oaie către cuţit era! De 





petrecea în pace, cu smerenie şi tăcere 
porunca Celui de sus aștepta! De-a puru- 
rea urechea lui la glasul Bisericii era, ca să 
asculte şi să facă cele pentru bun sfârșit.” 
De aceea, poporul l-a cinstit ca sfânt 
după trecerea la cele veşnice: „lar pe 
Ștefan Vodă l-a îngropat ţara cu multă 
jale şi plângere în Mănăstirea Putna care 
era zidită de dânsul. Atâta jale era 
de plângeau toți ca după un 
părinte al fiecăruia, căci cu- 
noşteau toţi că se vor lipsi de 
mult bine şi multă apărare. 

Credinţa, 
dragostea și smerenia 


are a fost temelia fapte- 
lor sale, pe care „nimeni 
dintre domni nu le-a 
ajuns, cum spunea cro- 
nicarul Grigore Ureche? 
Un copac cu 0 co- 
roană măreaţă poate să reziste furtunilor 
doar dacă are o rădăcină pe măsură. lot 
aşa, faptele Sfântului Ştefan cel Mare au 
avut o adâncă temelie duhovnicească, 
prin care el s-a hrănit cu har dumne- 
zeiesc şi a rămas statornic în făptuirea 
binelui, rezistând tuturor furtunilor care 
s-au abătut peste Moldova şi peste el. 


PN 





Pe cât este cu putinţă a înţelege cuge- 
tul său, vedem că această rădăcină a fost 
formată din trei mari virtuţi: credinţa vie 
şi puternică în Dumnezeu, dragostea de 
popor şi o adâncă smerenie. 

Prin credinţă şi har dumnezeiesc, în 
Sfântul Ştefan a rodit floarea preafru- 
moasă și preascumpă a dragostei de lisus 
Hristos, Dumnezeul nostru. Privind 
spre Hristos cel răstignit pentru noi, 
oamenii, şi Sfântul Ştefan şi-a răstignit 
dorinţele personale şi a slujit pe oameni şi 
pe Dumnezeu. lar din dragostea sa pen- 
tru Hristos a dorit mântuirea oamenilor 








pentru care EI S-a răstignit. Astfel a ră- 
sărit în sufletul său o râvnă deosebită 
pentru apărarea credinţei. 

Mihai Eminescu l-a numit „scut al 
creştinătăţii şi cetate a Crucii pentru ma- 
rea sa credinţă și slujirea lui Dumnezeu 
şi a creştinilor. 

Prin dragostea sa, s-au umplut de dra- 
goste inimile cele orfane ale oamenilor. 
EI a şters lacrimile din ochii poporului 
oropsit în cei 25 de ani de lupte între frați 
şi a adus din nou în sufletele lor nădejdea 
că Dumnezeu nu i-a uitat şi le-a rânduit 
conducător după voia Sa. 

Pentru că au simţit dragostea pentru ei 
şi că Sfântul Ştefan îi conduce după voia 
lui Dumnezeu, de la marii boieri ai ţării 
la oamenii simpli, poporul l-a urmat în 
multele și grelele lupte cu turcii. 

Luând exemplu de la Voievodul care 
îşi risca de fiecare dată viața pentru ei, şi 
ei l-au urmat fără şovăire. Nu a fost uşor, 
căci mulţi bărbaţi şi-au dat viaţa şi foarte 
mulți oameni şi-au distrus bunurile pe 
care le agonisiseră, pentru a nu fi folosite 
de turci. 


De la iubirea poporului, Sfântul Ştefan 
s-a urcat pe treapta iubirii de vrăjmași, 
cea mai înaltă poruncă a Mântuitorului 
Hristos şi pe care doar sufletul în care şi-a 
aflat locaş harul Sfântului Duh o poate 
împlini. Pe acest pisc înalt al Evangheliei 
s-a urcat vitejeşte Sfântul Ştefan chiar de 
la începutul domniei sale, prin iertarea 
celor care participaseră sau fuseseră de 
acord cu uciderea tatălui său. 

Dragostea l-a făcut să fie îndurător şi mi- 
lostiv, de aceea între numele pe care i le-au 
dat oameni a fost şi cel de Ştefan cel Bun. 

Credinţa şi dragostea de oameni nu 
s-au împuţinat, ci au crescut mereu pen- 
tru că Sfântul Ştefan le-a întemeiat pe o 
adâncă smerenie. Părinţii cu viaţă sfântă 
ai vremii i-au spus că sufletul care pierde 
smerenia cade în patima mândriei, a tru- 
fiei, şi nu mai vede adevărul, nu mai vede 
voia lui Dumnezeu şi cade din ce în ce 
mai jos. De aceea, în toată viaţa sa Sfântul 
Ștefan a căutat să nu piardă virtutea dum- 
nezeiască a smerenie. 

Cu smerenie a purtat rana de la picior, 
vreme de 42 de ani. 


Cu smerenie a răbdat faptul că a rămas 
orfan de tată şi a fost prigonit în copilărie. 

Cu smerenie a răbdat moartea îna- 
inte de vreme a şapte membri ai familiei 
sale. Prima sa soţie, prinţesa Evdochia de 
Kiev, a murit după patru ani de căsnicie, 
iar a doua soţie, prinţesa Maria Asanina 
Paleologhina, a trecut din viaţă la cinci 
ani de la căsătorie. Tot în timpul vieţii 
i-au murit cinci copii, între care şi primul 
băiat născut, Alexandru, care trebuia să 
îi urmeze la tron. 

O altă durere pe care a răbdat-o în 
ultimii ani ai vieţii pământeşti a fost că 

prima sa fiică, Domnița Elena, căsăto- 
rită cu Ivan cel Tânăr, a fost închisă pe 
nedrept la Moscova împreună cu fiul ei, 
Dimitrie, şi el nu a putut face nimic pen- 
tru eliberarea ei. După trecerea Sfântului 
Ştefan la Domnul, nu după multă vreme 
au trecut la cele veşnice, în închisoare, şi 
Domnița Elena și Dimitrie. 

Cu smerenie, atunci când a greșit, a 
ştiut să alerge cu credinţă sub epitra- 
hilul duhovnicului pentru a-şi curăța 
sufletul. Între părinţii săi duhovniceşti 
au fost Mitropolitul 'Teoctist, Episcopul 
Vasile de la Roman, Sfântul Simeon de 
la Mănăstirea Pângăraţi şi marele povă- 
țuitor de suflete din acea vreme, Sfântul 
Daniil Sihastru. 

Canonizarea 


ste peste puierea ome- 
nească să istorisim viaţa 
Sfântului Voievod Ștefan 
şi să deslușim gândirea sa. 
Noi putem să vedem, după 
puţina noastră înţelegere 
şi credinţă, doar firimituri din lucrarea 
pe care Dumnezeu a făcut-o cu 
acest ales al Său. 

Nu doar în război s-a jert- 
fit pentru popor, ci şi în timp 
de pace, conducând ţara 
cu multă dăruire şi luare 
aminte la toate proble- 
mele oamenilor. Chiar 
şi cu puţin înaintea tre- 
cerii la cele veşnice, când 
starea sănătăţii i se agra- 
vase, Sfântul Ştefan veghea 
cu agerime asupra tuturor 
problemelor ţării. De aceea, 
în 1502, doctorul venețian 
Matteo Muriano scria despre 
el că este „veşnic treaz. 

Iar poporul l-a ascultat şi 
l-a urmat mereu, pentru că 
a văzut dreptatea şi dragos- 
tea cu care a condus ţara. 

De exemplu, după lupta de 
la Baia, când casele târgului au fost 
incendiate, a dat locuitorilor bani 
pentru a-şi reface locuinţele. La 20 
de ani de la lupta de la Podul Înalt, a 
mers la curtea domnească de la Vaslui, 














a chemat familiile celor care se sacrifi- 
caseră în bătălie şi le-a răsplătit încă o 
dată jertfa făcută cu două decenii îna- 
inte. Desigur, pe lângă cele văzute, el s-a 
îngrijit ca toţi cei căzuţi pentru ţară să fie 
pomeniţi în biserici şi mănăstiri. 
Dragostea lui pentru oameni 
le-a arătat acestora dragostea lui 
Dumnezeu pentru ei şi a făcut ca ţara 
să fie o grădină a Maicii Domnului, 
nu numai în ceea ce priveşte bise- 
ricile şi mănăstirile, ci şi în 
viața de zi cu zi a orașelor şi 
a satelor. Pentru nemărginita 
sa dragoste şi pentru multe 
binefaceri, deși în sute de 

ani s-au uitat multe dintre faptele sale, Sfântul Ştefan Vodă şi Ştefan cel Bun. În 
amintirea lui s-a păstrat vie în toate col- secolele care au urmat, urmașii săi i-au 
țurile țării, ca făcător de bine al tuturor. cerut mereu să îi apere şi să mijlocească 
Oriunde mergi în Moldova, afli că pentru ei. lar el i-a ajutat în multe răz- 
el a răsplătit pe cineva, a dăruit unui boaie, mai ales atunci când s-au unit 
om vrednic ceva, a făcut dreptate într-o singură ţară, România. 
cu multă pricepere, a liniștit o fa- În anul 1992, poporul a avut 
milie încercată, a ajutat un sărac marea bucurie ca Sfântul Sinod 
cuminte, a încurajat un copil, a ri- al Bisericii Ortodoxe Române să îl 
dicat un pod, a înzestrat pe doi tineri proclame solemn ca sfânt pe acest 
pentru a se putea căsători şi alte şi apărător al credinţei şi mare ctitor de 
alte fapte ale dragostei și ale miloste- lăcașuri sfinte. 
niei a făcut. Toate acestea au intrat 
în sufletul poporului, care i-a spus 

entru Părintele loan era 
acum clar de ce oamenii 
îl slăvesc atât de mult pe 
Sfântul Ştefan cel Mare: cel 
slăvit de Dumnezeu este slă- 
vit şi de oameni. 

O tăcere plină de admiraţie se aşternuse 

peste copii. S-au întors să se mai închine 

o dată la mormântul Sfântului Ştefan. 

— Ia să vedem, care ar fi cel mai impor- 
tant lucru despre Sfântul Ştefan pe care îl 
veţi spune prietenilor? 

- Că a fost foarte credincios!, au răs- 
puns imediat cei mai mulţi dintre ei. 

- Că a iubit foarte mult poporul! 

— Că a fost smerit şi când a câştigat o 
luptă, şi când a pierdut o luptă! 

— Da, aţi răspuns foarte bine. Şi ţineţi 
minte că, oricâte greutăți a avut, credința 
nu i s-a împuţinat, nici dragostea de oa- 
meni, oricât de mult s-a jertfit pentru ei, 
şi nici smerenia, oricâte laude a primit. 

Aşa este acest domn mai presus de 
orice laudă pământească. 

Apărător neînfricat al credinţei 

ȘI patriei străbune, mare ctitor 

de locașuri sfinte, Ștefane Voievod, 
roagă pe Hristos Dumnezeu să ne 
izbăvească din nevoi și din necazuri. 

